Jordan Sigalet

Jordan Marvin Sigalet (* 19. február 1981, New Westminster, Britská Kolumbia, Kanada) je bývalý kanadský hokejový brankár a súčasný tréner. Počas štúdia na vysokej škole mu bola diagnostikovaná skleróza multiplex. Navzdory ochoreniu pokračoval v hokejovej kariére a v roku 2006 odohral jeden zápas za Boston Bruins v NHL. Sigalet zostáva do dnešného dňa jediným hokejistom, ktorý sa prebojoval do najlepšej hokejovej ligy sveta napriek tomuto zdravotnému znevýhodneniu.

 Hráčska kariéra 
Nastupoval v juniorskej lige v rodnej provincií Britská Kolumbia. V roku 2001 bol draftovaný do NHL v siedmom kole, z 209. miesta naň ukázal Boston Bruins. Krátko nato nastúpil na univerzitu Bowling Green. V marci 2004 mu bola po sérií lekárskych vyšetrení diagnostikovaná skleróza multiplex, no správy o svojom zdravotnom stave skrýval pred verejnosťou až do decembra toho istého roka.

Napriek tomu sa v sezóne 2004-05 vrátil do vysokoškolského tímu, v základnej časti odchytal 32 zápasov a zneškodnil takmer 92% striel. Na základe výborných výkonov obdržal nomináciu pre najlepšieho hráča súťaže.

Pred štartom ročníka 2005-06 sa dohodol na vstupnom kontrakte s Bostonom Bruins. Zarovno s ním sa k tímu pripojil aj jeho brat Jonathan. V NHL debutoval 7. januára 2006 v stretnutí proti Tampe Bay Lightning. V závere zápasu sa zranila tímová jednotka Andrew Raycroft a posledných 43 sekúnd musel dochytať Sigalet. Nečelil žiadnej strele.

Odhliadnuc od krátkej anabázy v NHL pôsobil medzi rokmi 2005 - 2008 výlučne v nižšej AHL, kde obliekal dres rezervného celku Providence Bruins. V zápase proti Worcesteru Sharks v novembri 2007 skolaboval priamo na ľade. Strata vedomia priamo súvisela s roztrúsenou sklerózou. Napriek odporúčaniam lekárov sa po mesačnej rehabilitácii vrátil späť k hokeju.

Po vypršaní trojročnej zmluvy s Bostonom sa rozhodol presunúť do Európy. Na spolupráci sa dohodol s rakúskym tímom Vienna Capitals, za ktorý ale odohral iba štyri stretnutia, než sa v januári 2009 presunul do ruského tímu Gazovik Ťumeň. Kariéru ukončil po sezóne 2008-09.

 Trénerská kariéra 
V roku 2010 začal pracovať ako tréner brankárov v tíme Everett Silvertips hrajúcom vo Western Hockey League. O rok neskôr prijal ponuku od tímu Abbotsford Heat pôsobiacom v AHL. Od sezóny 2012-13 až do súčasnosti trénuje brankárov v tíme Calgary Flames.

 Hráči NHL so sklerózou multiplex 
Jordan Sigalet sa stal prvým pacientom so sklerózou multiplex, ktorý si zahral v NHL a jediným, ktorý bol diagnostikovaný ešte pred prvým zárezom v profilige. S rovnakým ochorením brázdili ľady NHL ešte dvaja ďalší hokejisti. Josh Harding, brankár Minnesoty Wild, sa o svojej diagnóze dozvedel v septembri 2012, keď mal za opaskom už šesť odchytaných sezón v NHL. Napriek prognózam lekárov vytrval pri profesionálnom hokeji ešte dve ďalšie sezóny. Bryan Bickell stihol získať tri Stanleyho poháre ako hráč Chicaga Blackhawks, než mu doktori potvrdili roztrúsenú sklerózu v lete 2016. Do kolotoča NHL sa vrátil na jedenásť zápasov v drese Caroliny Hurricanes v sezóne 2016-17.

 Osobný život 
Profesionálnemu hokeju sa venoval aj jeho mladší brat Jonathan Sigalet, po ktorého boku odohral väčšinu kariéry. Boli spolužiakmi a spoluhráčmi na vysokej škole, oboch draftoval Boston Bruins a spoločne strávili tri sezóny v rezervnom tíme Providence Bruins. Zhodou okolností, kariéra Jonathana Sigaleta v NHL sa tiež obmedzila na jediný zápas. Bratia dodnes žartujú, že žiadna iná súrodenecká dvojica hráčov NHL neodohrala v lige menej minút ako oni.

Ich cesty sa rozplietli v sezóne 2008-09, kedy Jordan zamieril do Európy a Jonathan zostal bojovať v zámorí o miesto na súpiske Columbusu Blue Jackets. Jonathan zamieril na starý kontinent pred sezónou 2011-12. Štyri sezóny odohral na Slovensku v dresoch Levu Poprad, resp. Slovana Bratislava. Kariéru ukončil v roku 2021.

 Referencie 

 Iné projekty 

Externé odkazy 

Kategória:Kanadskí hokejoví brankári
Kategória:Brankári Boston Bruins
Kategória:Hráči Providence Bruins
Kategória:Kanadskí hokejoví tréneri
Kategória:Hokejisti draftovaní klubom Boston Bruins
Kategória:Kanadské osobnosti švédskeho pôvodu
Kategória:Osobnosti z Britskej Kolumbie